**Cucu**

*Elena Farago*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Cucu… cu-cu! prin grădină,

Cucu… cu-cu! prin zăvoi,

Toată primăvara-i plină

Lumea pomilor de noi.

Mititei, cu pene sure,

Şi cu zborul vitejesc,

Toţi copacii din pădure

Ne cunosc şi ne iubesc.

Versul nostru lung răsună,

Şi drumeţii trec şi spun:

– Cântă-ne de voie bună,

Cuculeţ de piază bun!

Şi ni-i dulce şi uşoară

Viaţa noastră: zbier şi cânt –

Şi din toate una-i doară

Jalea noastră pe pământ –

Căci în viaţa noastră toată

Ce-i mai sfânt şi dulce – nu-i.

Cuibul nostru niciodată

N-a fost leagăn pentru pui!

Niciodată nu ne cheamă

Gura pruncului flămând –

Şi cuvântul drag de mamă

Noi nu-l auzim nicicând!